মার্কিন যুক্তরাষ্ট্রের প্রতিরক্ষা বিভাগ মার্কিন যুক্তরাষ্ট্রের কেন্দ্রীয় সরকারের একটি নির্বাহী বিভাগ যা ছয়টি মার্কিন সশস্ত্র পরিষেবা তথা সেনাবাহিনী, নৌবাহিনী, নৌসেনাবাহিনী (মেরিন), বিমানবাহিনী, মহাকাশ বাহিনী, ক্ষেত্রবিশেষে উপকূল প্রহরী বাহিনী (কোস্ট গার্ড) এবং সংশ্লিষ্ট কার্যাবলী এবং সংস্থাগুলির সমন্বয় ও তত্ত্বাবধানের দায়িত্বে নিয়োজিত। ২০২২ সালের নভেম্বর পর্যন্ত বিভাগটির অধীনে ছয়টি সশস্ত্র বাহিনীর ১৪ লক্ষেরও বেশি সক্রিয়-কর্তব্যরত উর্দিধারী কর্মী রয়েছে। অধিকন্তু বিভাগটি ৭ লক্ষ ৭৮ হাজারেরও বেশি জাতীয় রক্ষীবাহিনী (ন্যাশনাল গার্ড) এবং মজুদ কর্মী এবং ৭ লক্ষ ৪৭ হাজারেরও বেশি বেসামরিক লোকের তত্ত্বাবধান করে, যার ফলে বিভাগটির মোট কর্মচারীর সংখ্যা ২৯ লক্ষাধিক। মার্কিন যুক্তরাষ্ট্রের রাজধানী ওয়াশিংটন, ডি.সি.-র ঠিক বাইরে ভার্জিনিয়া অঙ্গরাজ্যের আর্লিংটন কাউন্টিতে পেন্টাগন নামক ভবনে বিভাগটির সদর দপ্তর অবস্থিত। মার্কিন যুক্তরাষ্ট্রের প্রতিরক্ষা বিভাগের ঘোষিত লক্ষ্য হল "যুদ্ধ নিবৃত্তকরণ এবং জাতির নিরাপত্তা নিশ্চিত করার জন্য প্রয়োজনীয় সামরিক বাহিনী সরবরাহ করা"। বর্তমান প্রতিরক্ষা সচিব হলেন পিট হেগসেথ।  মার্কিন সরকারের প্রতিরক্ষা বিভাগের নেতৃত্বে থাকেন প্রতিরক্ষা সচিব, যিনি গুরুত্বপূর্ণ মন্ত্রিপরিষদ পর্যায়ের একজন প্রধান এবং যিনি সরাসরি মার্কিন যুক্তরাষ্ট্রের রাষ্ট্রপতির কাছে প্রতিবেদন পেশ করেন। রাষ্ট্রপতি হলেন মার্কিন যুক্তরাষ্ট্রের সশস্ত্র বাহিনীর সর্বাধিনায়ক। প্রতিরক্ষা বিভাগের অধীনে তিনটি অধস্তন সামরিক বিভাগ রয়েছে: সেনাবাহিনী বিভাগ, নৌ বিভাগ এবং বিমান বাহিনী বিভাগ । এছাড়া চারটি জাতীয় গোয়েন্দা পরিষেবা প্রতিরক্ষা বিভাগের অধীনস্থ: প্রতিরক্ষা গোয়েন্দা সংস্থা, জাতীয় নিরাপত্তা সংস্থা (NSA), জাতীয় ভূ-স্থানিক-গোয়েন্দা সংস্থা এবং জাতীয় তথ্যানুসন্ধান কার্যালয়।  প্রতিরক্ষা বিভাগের অন্যান্য সংস্থাগুলির মধ্যে রয়েছে  প্রতিরক্ষা অগ্রসর গবেষণা প্রকল্প সংস্থা (ডিফেন্স অ্যাডভান্সড রিসার্চ প্রজেক্টস এজেন্সি বা সংক্ষেপে ডার্পা DARPA), ডিফেন্স লজিস্টিকস এজেন্সি (প্রতিরক্ষা রসদ-স্থানান্তর সংস্থা), মিসাইল ডিফেন্স এজেন্সি (ক্ষেপণাস্ত্র প্রতিরক্ষা সংস্থা), ডিফেন্স হেলথ এজেন্সি (প্রতিরক্ষা স্বাস্থ্য সংস্থা), ডিফেন্স থ্রেট রিডাকশন এজেন্সি (প্রতিরক্ষা হুমকি হ্রাসকরণ সংস্থা), ডিফেন্স কাউন্টার ইন্টেলিজেন্স অ্যান্ড সিকিউরিটি এজেন্সি (প্রতিরক্ষা প্রতি-গোয়েন্দা ও নিরাপত্তা সংস্থা), স্পেস ডেভেলপমেন্ট এজেন্সি (মহাকাশ উন্নয়ন সংস্থা) এবং পেন্টাগন ফোর্স প্রোটেকশন এজেন্সি (পেন্টাগন বাহিনী সুরক্ষা সংস্থা), যার সবকটিই প্রতিরক্ষা সচিবের অধীনে কাজ করে। উপরন্তু, প্রতিরক্ষা চুক্তি ব্যবস্থাপনা সংস্থা প্রতিরক্ষা বিভাগের জন্য চুক্তিগুলি পরিচালনার দায়িত্বে থাকে। সামরিক অভিযানগুলি এগারোটি আঞ্চলিক বা কার্যকরী একীভূত যোদ্ধা পরিচালক মণ্ডলী (ইউনিফাইড কমব্যাট্যান্ট কম্যান্ড) দ্বারা পরিচালিত হয়। প্রতিরক্ষা বিভাগ আইজেনহাওয়ার শিক্ষা প্রতিষ্ঠান এবং জাতীয় যুদ্ধ মহাবিদ্যালয় (ন্যাশনাল ওয়ার কলেজ)-সহ বেশ কয়েকটি যৌথ পরিষেবা স্কুলও পরিচালনা করে।   আরও দেখুন    অস্ত্র শিল্প মার্কিন যুক্তরাষ্ট্রের সশস্ত্র বাহিনীর শক্তি ব্যবহার বৈশ্বিক আদেশ ও নিয়ন্ত্রণ ব্যবস্থা জেড (পরিকল্পনা পদ্ধতি) মার্কিন যুক্তরাষ্ট্রের প্রতিরক্ষা ঠিকাদারের তালিকা মার্কিন যুক্তরাষ্ট্রের সামরিক ঘাঁটির তালিকা সামরিক-শিল্প সমবায় পারমাণবিক অস্ত্র বেসরকারি সামরিক কোম্পানি কেন্দ্রীয় প্রবিধানমালা সংহিতার ৩২নং শিরোনাম মার্কিন যুক্তরাষ্ট্রের স্বদেশভূমি নিরাপত্তা বিভাগ মার্কিন যুক্তরাষ্ট্রের বিচার বিভাগ মার্কিন যুক্তরাষ্ট্রের যুদ্ধফেরত সৈন্য বিষয়ক বিভাগ যোদ্ধা খেলা   তথ্যসূত্র    বহিঃসংযোগ   বিষয়শ্রেণী:মার্কিন যুক্তরাষ্ট্রের ফেডারেল নির্বাহী বিভাগ বিষয়শ্রেণী:১৯৪৭-এ প্রতিষ্ঠিত সরকারি সংস্থা বিষয়শ্রেণী:প্রতিরক্ষা মন্ত্রণালয় বিষয়শ্রেণী:মার্কিন যুক্তরাষ্ট্রের প্রতিরক্ষা বিভাগ বিষয়শ্রেণী:উইকিউপাত্তে স্থানাঙ্ক আছে বিষয়শ্রেণী:ন্যাটোভুক্ত দেশের প্রতিরক্ষা মন্ত্রণালয় বিষয়শ্রেণী:মার্কিন যুক্তরাষ্ট্রের পারমাণবিক অস্ত্র অবকাঠামো বিষয়শ্রেণী:১৯৪৭-এ মার্কিন যুক্তরাষ্ট্রে প্রতিষ্ঠিত